KPDNHEP Sarawak laksanakan pemeriksaan  387 kes, nilai rampasan RM2,409,179.71
ZARINA ABDULLAH KUCHING: Kementerian Perdagangan Dalam Negeri dan Hal Ehwal Pengguna (KPDNHEP) Sarawak telah melaksanakan pemeriksaan ke atas 12,981 premis perniagaan di seluruh negeri melibatkan sejumlah 387 kes dengan nilai rampasan sebanyak RM2,409,179.71 dan jumlah kompaun RM71,150. Jurucakap KPDNHEP Sarawak berkata, pemeriksaan itu meliputi seluruh bandar
dan luar bandar di Sarawak dari 1 Januari hingga 7 April. “Untuk statistik, bagi kes di bawah Akta Kawalan Harga dan Antipencatutan
2011 sahaja telah menghasilkan sebanyak 212 kes, dengan nilai rampasan sebanyak
RM17,689.27 dan jumlah kompuan sebanyak RM37,500. “Sebanyak 35 Notis Pencatutan telah dikeluarkan bagi tempoh yang sama dan
daripada jumlah tersebut sebanyak 15 notis dikeluarkan dalam tempoh Perintah
Kawalan Pergerakan (PKP) berlangsung,” katanya dalam satu kenyataan di sini
semalam. Sehubungan itu, pihak kementerian menyeru dan menasihatkan semua peniaga
untuk tidak mengambil kesempatan dengan mengaut keuntungan yang tidak munasabah
dalam tempoh pelaksanaan PKP ini. “Para peniaga juga dinasihatkan untuk mengamalkan perniagaan yang beretika
dan tidak menaikkan harga barangan sesuka hati. Jika didapati ada peniaga yang
ingkar, tindakan tegas akan diambil. “KPDNHEP Sarawak akan terus menjalankan pemeriksaan dan pemantauan dari
masa ke semasa bagi memastikan masyarakat pengguna di luar sana dapat menikmati
barangan keperluan pada harga yang berpatutan dan tidak melakukan ‘panic
buying’ kerana stok barangan keperluan mencukupi,” tambahnya. Untuk sebarang aduan, boleh disalurkan melalui talian hotline kementerian
di 1-800-886-800 atau Portal e-aduan kpdnhep di http://e-aduan.kpdnhep.gov.my
atau di talian Whatsapp 019-2794317. Sepanjang tempoh PKP ini, bilik gerakan KPDNHEP Sarawak beroperasi dari jam
8.00 pagi hingga 6.00 petang setiap hari. 
See author's posts
